ДАДАТАК 25

**Свята “Масленіца”**

1.Ой, добры дзень вам,

Дарагім сябрам.

Запрашаем усіх ласкава

На вясёлыя забавы.

2.Сёння ў свята Масленкі

Будзем пяяць песенькі,

Будзем гульні граці,

Зіму праважаці,

Зіму праважаці,

Вясну сустракаці.

3.Хто на Масленку сумуе,

Таму ў годзе не шанцуе.

Значыць будзем забаўляцца,

І блінцамі сілкавацца.

Гучыць песня “Цячэ вада ў ярок”

4.Не было ветру, ды надзьмула,

Не было гасцей, ды наплёскала!

Заходзьце, госці дарагія!

Заходзьце, рассаджвайцеся!

Няма дзе сесці –

На кукішкі прысаджвайцеся!

5.Усе госці сышліся–сабраліся!

Як, любыя, даехалі-дабраліся?

6.А ў нас сёння Стрэчанне, Стрэчанне,

Зіма з Летам стрэлася, стрэлася

Лета Зіму піхнула, піхнула

Ды ножаньку звіхнула, звіхнула,

Зіма пайшла плачучы, плачучы,

Лета пайшло скачучы, скачучы!

7.Ой, вясёлае сёння свята,

І гасцей тут вельмі багата!

А ведаеце, чаму такая назва свята?

А таму, што вельмі смачныя бліны былі і з маслам, і з мёдам, і са смятанаю.

8.А каб свята было сапраўднае, трэба паклікаць Масленіцу.

Мы на горцы пабывалі, пабывалі

Ай, люлі, пабывалі.

Масленіцу сустракалі, сустракалі

Ай, люлі, сустракалі.

Сырам гору набівалі, набівалі.

Маслам гору палівалі, палівалі.

Масленіца. Ого-го-го! Хто тут мяне кліча?

Гаспадыня. А вось і Масленіца дарагая, госцейка залатая. Павітаем яе, сябры.

Масленіца. Даўненька ніхто не клікаў мяне.

Ну, гаспадынька, дзе ж масленічныя бліны? Пачастуй мяне.

(Гаспадыня частуе блінамі)

Гаспадар.

Шырокая Масленіца,

Ты з чым прыйшла-з’явілася?

Масленіца.

З весялосцю ды з радасцю,

Ды з усякай саладосцю,

Ды з мядовымі пернікамі,

З абаранкамі макавымі,

Ды з музыкамі-забаўнікамі.

9.А ў нас сёння Масленіца!

Прыляцела ластавіца!

Села-пала на калу,

Кідала масла па каму.

А мы Масленку чакалі –

Усю нядзельку выглядалі.

А мы думалі Масленка сем нядзеляк,

Ажно Масленка сем дзянёчкаў!

10.Першы дзень Масленкі называлі “Сустрэчай”, ці “Стрэчанне”.

Давайце мы з вамі павітаем нашу Масленіцу прыказкамі і прымаўкамі.

Я буду называць першую частку прыказкі, а вы – другую:

 -Масленка з блінамі, а пост з грыбамі.

 -Будзе Масленка, будзе ля пупа красненька.

 -Масленка-палізуха працягніся хоць да духу.

 -Масленка-белавутка казала: “Вясна будзе ды не хутка”.

 -А мы Масленку чакалі – усе аладкі выпякалі.

Гаспадыня звяртаецца да Масленіцы. Чым жа цябе, госцейка дарагая забаўляць?

Масленіца. А мяне не трэба забаўляць. Я сама каго каго хочаце забаўлю (паказвае кошык).

Гэта не проста кошык. Гэта скарбонка вясёлых загадак, іх тут хопіць да самага рання.

1)Якую краіну носяць на галаве? (Панама)

2)Без рук, без ног, а ўгару лезе? (Цеста)

3)На якое пытанне нельга даць сцвярджальны адказ? (Ты спіш?)

4)Хто вылазіць са скуры? (Змяя)

5)Хто гаворыць на ўсіх мовах? (Рэха)

6)У якой рэчцы прысутнічаюць тры ноты? (Місісіпі)

7)У жываце лазня, у носе рэшата, адна рука, ды і тая на плячах? (Чайнік)

8)Які востраў скардзіцца на сваю велічыню? (Ямал)

9)Якая птушка носіць назву танца? (Чачотка)

10)Нашу іх шмат гадоў, а колькасць ім не ведаю? (Валасы)

11)Адной рукой усіх сустракае, другой – прапускае? (Дзверы)

12)Новая пасудзіна, а ўся ў дзірах? (Рэшата)

13)Пад якім дрэвам заяц спіць у час дажджу? (Пад мокрым)

14)У якіх грыбоў шапачкі рознага колеру, але ўсе яны носяць адно імя? (Сыраежкі)

15)Хто два разы нараджаецца, адзін раз – гладкі, а другі раз - мяккі? (Яечка, а потым качаня)

16)Якая рака ў нас у роце? (Дзясна)

17)Што ідзе, не рухаючыся з месца? (Час)

Гаспадыня.Ну, а мы, гаспадар, давай пазабавім усіх вясёлай песняй.

Гучыць песня “Ты казала ў панядзелак”.

11.Другі дзень Масленіцы называўся “Зайгрышы”, ці “Загвіны”. У гэты дзень з гор каталіся, каб доўгі лён рос. Вось і мы зараз вызначым, у якіх гаспадароў лён вырасце лепшы ў гэтым годзе. Для гэтага нам трэба будзе падзяліцца на дзве каманды. Кожная каманда павінна будзе заплесці касу з ільну. Тая каманда, якая хутчэй і прыгажэй запляце касу, і будзе пераможцай. Бярыце кожны па адной частцы і па маёй камандзе на лік “тры” пачынаем плесці касу. Я думаю, што вы, даражэнькія мае гледачы, дапаможаце мне палічыць. Так, усе разам: “Раз, два, тры”. (Ідзе гульня)

Давайце ж паглядзім, якая каманда ў нас перамагла, хто прыгажэйшую касу заплёў. Па вашых апладысментах зразумела, што пераможцам стала вось гэта каманда. Значыць, у гэтым годзе ў вас вырасце доўгі, прыгожы лён. (Звяртаецца да другой каманды.) А вы не бядуйце, мае даражэнькія, а частуйцеся масленічнымі блінамі.

12.На трэці дзень Масленіцы цешчы пяклі бліны і чакалі ў госці зяцёў. Той, хто адкажа, колькі бліноў у мяне ў гэтай горцы, будзе лічыцца самай лепшай цешчай, ці самым лепшым зяцем (бліноў 7, так як 7 дзён у Масленіцы).

13.Вось і надышоў чацвёрты дзень Масленіцы. Гэты дзень называўся “Дзень святога Уласа”. Лічылася, што ў гэты дзень павінен праспяваць першы раз жаваранак. У гэты дзень ушаноўвалі маладых, якія пажаніліся ў гэтым годзе. А яшчэ ў гэты дзень хадзілі ў лазню. А якая ж лазня без веніка! Ці так? Вось і зараз вы павінны будзеце венік звязаць. Хто хутчэй звяжа венік, той і будзе лічыцца пераможцам. (Ідзе гульня)

14.А сёння Улас,

Радзі, Божа, лён наш:

Залатое ды насеннейка,

Сярэбранае ды карэннейка,

Сам шаўковы лён!

Гучыць песня “Ох і сеяла Ульяніца лянок”

15.Прыйшоў пяты дзень Масленіцы, які называўся “Цешчыны вячэркі”. У гэты дзень зяці сваіх любімых цешчаў у госці запрашалі. Ну, а калі цешчу запрасілі, трэба ж яе нечым частаваці. А чым частаваць на Масленіцу, як не блінамі?

У шосты дзень Масленіцы нявестка збірала ў госці ўсю мужаву радню. Сёмы дзень Масленіцы называўся “Прабачальная бяседа”. У гэты вечар усе родныя прасілі прабачэння адзін у аднаго. Звычайна казалі: “Прабач, калі саграшыў перад табой справай ці языком”.

16.Вось так святкавалі ў нас Масленіцу. Смачнай ежай частаваліся, на конях ды санках каталіся, песні розныя спявалі, на арэлях гушкаліся, спаборнічалі паміж сабой у сіле і спрытнасці. Вялікая пашана на Масленіцу была тым рэчам і дзеянням, якія нагадваюць сонца. І бліны круглыя ды жоўтыя і колы, якія часта запальвалі, таксама круглыя. А я цяпер хачу прапанаваць сучасную гульню, якая дужа дастасуецца да нашага свята. Правядзём гульню з абручом. Хто даўжэй пракруціць абруч. Пачынаем. (Ідзе гульня)

17.Ой, добрыя людзі,

Паглядзіце, што будзе!

Пойдзем Сонца-кола каціць, пудзіла зімы паліць.

Гары, агонь, ты ясна,

Каб сонца не пагасла,

Каб трава зелянела,

І хутка жыта спела.

Гучыць песня “Што пасееш, то і пажнеш”.

18.Ну, усё даражэнькія. Бывайце,

Варэнікі, блінцы, спажывайце,

Ды Масленку ўспамінайце.

Будзьце ўсе вы моцнымі, як вада,

Багатымі, як зямля,

Працавітымі, як пчала,

Прыгожымі, як вясна!

Да пабачэння, госцейкі дарагія!

Гучыць песня “Бывайце здаровы”.